**Ministru kabineta noteikumu projekta**

**„Grozījumi Ministru kabineta 2010.gada 16.novembra noteikumos Nr.1050 „Sabiedrības veselības aizsardzības pasākumu veikšanas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma 36.2 panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veselības inspekcija (turpmāk – Inspekcija) izsniedz „Kuģu sanitārās apstrādes kontroles atbrīvojuma apliecības” un „Kuģu sanitārās apstrādes kontroles apliecības” (turpmāk - Apliecības), šādās ostās - Rīgas Brīvostā, Liepājas speciālās ekonomiskās zonas ostā un Ventspils brīvostā saskaņā ar:  - Pasaules Veselības organizācijas (turpmāk – PVO) Starptautisko veselības aizsardzības noteikumu (stājušies spēkā 15.06.2007.) (turpmāk - SVAN) 20.panta prasībām (Starptautisko veselības aizsardzības noteikumu pilnvaroto ostu sarakstu (*International Health Regulations authorized list of ports*) (turpmāk - Saraksts)) un  - Ministru kabineta 2010.gada 16.novembra noteikumu Nr.1050 „Sabiedrības veselības aizsardzības pasākumu veikšanas kārtība” (turpmāk – Noteikumi Nr.1050) 11.punktu.  Latvijas Republikas teritorijā, saskaņā ar PVO Starptautisko veselības aizsardzības noteikumu pilnvaroto ostu sarakstu (*International Health Regulations authorized list of ports*) (turpmāk - Saraksts) un Noteikumu Nr.1050 13.punktu SVAN 20.pantā noteiktos pakalpojumus pilnvarotas piedāvāt šādas ostas: Rīgas Brīvosta, Liepājas speciālās ekonomiskās zonas osta un Ventspils brīvosta.  Šobrīd no Mērsraga ostas (komerckravu pārvadājumi) un Rojas ostas (gan pasažieru, gan komerckravu pārvadājumi) aģentiem tiek saņemti pieprasījumi veikt kuģa apsekošanu un izsniegt Apliecības. 2014.gada oktobrī Rojas un Mērsraga ostas griezās pie Inspekcijas, lai šajās ostās tiktu veikta kuģu sanitārās apstrādes kontrole, jo bija radusies nepieciešamība pēc šāda pakalpojuma. Līdzīgi lūgumi ir izteikti jau kopš 2010.gada. Norma tiks ieviesta, veicot papildinājumu esošo noteikumu 11.punktā.  11.2.punkts tiek precizēts, jo norma par 6 mēnešu periodu jau ir paredzēta SVAN un nav nepieciešams to atkārtot. Tai pašā laikā SVAN paredz arī Sanitārās apstrādes kontroles atbrīvojuma apliecību vai kuģa sanitārās apstrādes kontroles apliecību derīguma termiņa pagarināšanu par 1 mēnesi. Līdz ar to esošā punkta redakcija tikai daļēji atspoguļo SVAN normas. |
| 3. | Projekta izstrādē iesaistītās institūcijas | Veselības inspekcija, Neatliekamās medicīniskās palīdzības dienests, Slimību profilakses un kontroles centrs. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Veselības inspekcijas Kurzemes kontroles nodaļas darbinieki.  Mērsraga un Rojas ostas. |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz iekļaut Sarakstā Mērsraga un Rojas ostas, lai tās varētu uzņemt kuģus, kam ir nepieciešams saņemt apliecības.  Esošais un plānotais kuģu skaits gadā, kam tiktu veiktas pārbaudes un izsniegtas apliecības:  - Mērsraga ostā esošais kuģu skaits – 130 kravas kuģi gadā, bet plānotais kravas kuģu skaits – 160;  - Rojas ostā esošais kravas kuģu skaits gadā – 15, bet plānotais – 30 kravas kuģi.  Projekts pozitīvi ietekmētu Mērsraga un Rojas ostu darbību, paplašinot ostu pakalpojumu klāstu. Apliecību izsniegšana ir viens no priekšnosacījumiem kuģa ienākšanai ostā.  Veselības inspekcijas Kurzemes kontroles nodaļa ir saņēmusi apstiprinājumu no abu iepriekš minēto ostu pārstāvjiem par ostu gatavību nodrošināt pasākumu kopumu, kas nepieciešams to iekļaušanai Sarakstā un Apliecību izsniegšanai, ievērojot SVAN noteiktās prasības. |
| 3. | Administratīvo izmaksu monetārs novērtējums | Neattiecas. |
| 4. | Cita informācija | Nav. |
|  | | |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Neatliekamās medicīniskās palīdzības dienests,  Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Veselības inspekcijas Kurzemes kontroles nodaļa var nodrošināt nepieciešamos cilvēkresursus, jo tajā ir četri higiēnas ārsti, kas apguvuši kuģu apsekošanu.  Saistībā ar projekta izpildi nav plānota jaunu institūciju izveide, institūciju likvidācija vai reorganizācija. |
| 3. | Cita informācija | Veselības inspekcija noteikumu projektā paredzētos pasākumus nodrošinās tām piešķirto valsts budžeta līdzekļu ietvaros. |

Anotācijas III., IV., V un VI. sadaļa – projekts šīs jomas neskar.

Veselības ministrs Guntis Belēvičs

Vīza: Valsts sekretāre Solvita Zvidriņa

05.04.2016. 9:25

606

I.Volkovska-Cielava

[iveta.volkovska@vm.gov.lv](mailto:iveta.volkovska@vm.gov.lv), 67876089